Lasa (tonokalo)

Lasa 
Lasa izay ilay sombinaina, 'lay malala eram-po

Nantenaina hotezaina, iza ange no nanampo?

Amin'ny ananana azy mahafatifaty indrindra,

Vao mba mianatra miteny, vao mba mianatra mamindra!

Eny! lasa izy izay! Vao nanomboka hamololona

Kanjo izao ka naterina hodimandry an-tanin'olona...

Tsiahy sisa... Tsiahy resy, tsiahy ory sy tomany

Hamololona ao am-po... Izy efa vovon-tany!

Lasa izy, tsy hiverina amintsinka ety intsony...

Nangaihay teo isika! Nefa kosa indrisy onony,

Onony ny onjam-pahoriana mila hamefika ny fo!

Mamelovelo ao anaty ny faniriana tsy tanteraka 

Hanana azy hobeazina! Torovana ny fo niteraka!

Rotsio anefa ny alahelo hatory mora tsy hifoha!

DOX

(Raki-malala, tak.2)

 Loharano 
https://poetawebs.e-monsite.com/pages/fakafaka/page-20.html